SLCเพิ่มทุนมโหฬาร ขายพาร์ทุบหุ้นฟลอร์
&nbsp;
20 ส.ค. 2554

โพสต์ทูเดย์ — แม่ลูก SLC ฟลอร์สนิท หนีเพิ่มทุนครั้งใหญ่ ขายแค่พาร์ 0.10 บาท แจกวอร์แรนต์ ส่วนยานภัณฑ์เดี้ยง ผู้ถือหุ้นไม่ยอมให้เพิ่มทุน ครึ่งปีขาดทุนหนัก
นายอารักษ์ ราษฎร์บริหาร ประธานเจ้าหน้าที่บริหาร บริษัท โซลูชั่น คอนเนอร์ (1998) หรือ SLC เปิดเผยว่า คณะกรรมการบริษัทมีมติให้เพิ่มทุนจดทะเบียนจากจำนวน 85,610,306 บาท มูลค่าที่ตราไว้ (พาร์) หุ้นละ 0.10 บาท เป็นจำนวน 424,424,386 บาท โดยจัดสรรหุ้นจำนวน 2,424,412,800 หุ้น เสนอขายให้กับผู้ถือหุ้นเดิมที่มีชื่อในทะเบียนวันที่ 7 ต.ค.นี้ สัดส่วน 1 หุ้นเดิมต่อ 4 หุ้นใหม่ ในราคาหุ้นละ 0.10 บาท ระดมเงินได้ 242 ล้านบาท
นอกจากนี้ บริษัทได้จัดสรรหุ้นจำนวน 606,103,200 หุ้น เพื่อรองรับการออกใบสำคัญแสดงสิทธิซื้อหุ้น (วอร์แรนต์) ให้กับผู้ถือหุ้นที่จองซื้อหุ้นเพิ่มทุนครั้งนี้ และนำหุ้นจำนวน 357,624,800 หุ้น รองรับการปรับสิทธิของวอร์แรนต์ชุดที่ 1 (SLCW1) เป็น 1 ต่อ 2.4305 หุ้น จากเดิม 1 ต่อ 1 ส่วนวัตถุประสงค์ของการระดมทุนครั้งนี้เพื่อนำเงินไปใช้เป็นเงินทุนหมุนเวียนพร้อมขยายธุรกิจของบริษัท 
การเพิ่มทุนครั้งใหญ่นี้เป็นไปตามข่าวที่ผู้บริหารบริษัทเคยให้สัมภาษณ์ก่อนหน้านี้ เพื่อบริษัทเตรียมเงินไว้สำหรับซื้อกิจการหนังสือพิมพ์ฐานเศรษฐกิจและธุรกิจที่เกี่ยวเนื่องกับสื่อ แต่การเพิ่มทุนจำนวนมาก และขายในราคาต่ำกว่าในตลาดหลักทรัพย์มาก ส่งผลกระทบให้ราคาหุ้น SLC ปรับตัวลงต่ำสุด 30% (ฟลอร์) สนิท ปิดที่ระดับ 0.19 บาท ลดลง 0.08 บาท และ SLCW1 ร่วงแรก 30% ปิดที่ 0.07 บาท ซึ่งยังมีโอกาสอ่อนตัวลงได้ต่อ
ด้านผลการดำเนินงานขาดทุนมากถึง 39.75 ล้านบาทในไตรมาส 2 และรวมครึ่งปีแรกขาดทุนสุทธิ 50.81 ล้านบาท หรือเท่ากับ 0.10 บาท แม้ว่าไตรมาส 2 จะมีรายได้รวม 10.809 ล้านบาท เพิ่มขึ้นเล็กน้อยแต่ก็มีค่าใช้จ่ายรวมมากถึง 50.23 ล้านบาท เพราะบริษัทมีค่าใช้จ่ายในการ บริหารเพิ่มขึ้นเป็นจำนวนเงิน 29.45 ล้านบาท แยกเป็นค่าใช้จ่ายในการทำข่าว และค่าใช้จ่ายในการบริหาร ของบริษัทย่อยของบริษัท (บริษัท สปริง คอร์ปอเรชั่น) จำนวน 23.97 ล้านบาท
ในส่วนของบริษัท มีการบันทึกด้อยค่าสินทรัพย์ประเภทซอฟต์แวร์จำนวน 2.49 ล้านบาท และมีค่าใช้จ่ายในการบริหารและพนักงานเพิ่มขึ้น 2.98 ล้านบาท และตั้งสำรองหนี้สงสัยจะสูญเพิ่มขึ้นจำนวน 3.31 ล้านบาท
ด้านบริษัท ยานภัณฑ์ (YNP) แจ้งว่า การประชุมวิสามัญผู้ถือหุ้นครั้งที่ 1/2553 ในวาระการเพิ่มทุนจดทะเบียนจาก 1,600 ล้านบาท เป็น 3,200 ล้านบาท ปรากฏว่าผู้ถือหุ้นจำนวน 316,023,960 หุ้น งดออกเสียง ทำให้วาระนี้ไม่ผ่านความเห็นชอบจากผู้ถือหุ้นรวมถึงวาระที่เกี่ยวเนื่องต้องตกตามไปด้วย เช่น การออกและเสนอขายใบสำคัญแสดงสิทธิที่จะซื้อหุ้นของบริษัทจำนวน 800 ล้านหน่วย ให้เฉพาะแก่ผู้ถือหุ้นที่จองซื้อหุ้นใหม่
นอกจากนี้ บริษัทเปิดเผยผลประกอบการงวดไตรมาส 2 ปีนี้ขาดทุนหนักถึง 392 ล้านบาท และรวมทั้ง 6 เดือนขาดทุนสุทธิ 777.79 ล้านบาท คิดเป็นขาดทุนหุ้นละ 0.49 บาท ซึ่งแย่กว่าช่วงเดียวกันปีก่อนขาดทุนสุทธิ 650 ล้านบาท
ทั้งนี้ ราคาหุ้น YNP ร่วงแรง 11.54% หรือ 0.06 บาท ปิดที่ 0.46 บาท รับข่าวร้ายขาดทุนยับเยินและผู้ถือหุ้นไม่อนุมัติให้เพิ่มทุนจดทะเบียน